Document ID: 32001D0177

Απόφαση της Επιτροπής
της 15ης Φεβρουαρίου 2001
για την τροποποίηση της απόφασης 97/252/ΕΚ για την κατάρτιση των προσωρινών καταλόγων επιχειρήσεων τρίτων χωρών από τις οποίες τα κράτη μέλη επιτρέπουν τις εισαγωγές γάλακτος και προϊόντων με βάση το γάλα που προορίζονται για κατανάλωση από τον άνθρωπο
[κοινοποιηθείσα υπό τον αριθμό Ε(2001) 378]
(Κείμενο που παρουσιάζει ενδιαφέρον για τον ΕΟΧ)
(2001/177/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 95/408/ΕΚ του Συμβουλίου, της 22ας Ιουνίου 1995, σχετικά με τις λεπτομέρειες κατάρτισης, για μια μεταβατική περίοδο, προσωρινών πινάκων εγκαταστάσεων τρίτων χωρών, από τις οποίες επιτρέπεται στα κράτη μέλη να εισάγουν ορισμένα προϊόντα ζωικής προέλευσης, προϊόντα αλιείας ή ζώντα δίθυρα μαλάκια(1), όπως τροποποιήθηκε τελευταία από την απόφαση 98/603/ΕΚ(2), και ιδίως το άρθρο 5,
Εκτιμώντας τα ακόλουθα:
(1) Με την απόφαση 95/340/ΕΚ(3), της Επιτροπής, όπως τροποποιήθηκε τελευταία από την απόφαση 96/584/ΕΚ(4), καταρτίζεται κατάλογος τρίτων χωρών από τις οποίες τα κράτη μέλη επιτρέπουν τις εισαγωγές γάλακτος και προϊόντων με βάση το γάλα.
(2) Οι υγειονομικές και κτηνιατρικές προϋποθέσεις εισαγωγής και τα απαιτούμενα πιστοποιητικά για την εισαγωγή γάλακτος και προϊόντων με βάση το γάλα που προορίζονται για κατανάλωση από τον άνθρωπο και προέρχονται από χώρες που περιλαμβάνονται στον κατάλογο αυτόν, έχουν καθοριστεί αντίστοιχα στις αποφάσεις της Επιτροπής 95/342/ΕΚ(5) και 95/343/ΕΚ(6), όπως τροποποιήθηκε τελευταία από την απόφαση 97/115/ΕΚ(7).
(3) Η Επιτροπή έχει λάβει από ορισμένες τρίτες χώρες καταλόγους επιχειρήσεων με εγγυήσεις ότι οι επιχειρήσεις ανταποκρίνονται πλήρως στις δέουσες υγειονομικές απαιτήσεις της Κοινότητας και αν μια επιχείρηση παραλείψει να συμμορφωθεί με τις απαιτήσεις αυτές, οι εξαγωγικές της δραστηριότητες στην Ευρωπαϊκή Κοινότητα αναστέλλονται.
(4) Η Επιτροπή έχει λάβει από ορισμένες τρίτες χώρες τα σχετικά σχέδια και προγράμματα παρακολούθησης των καταλοίπων στο γάλα και στα προϊόντα με βάση το γάλα που προορίζονται για κατανάλωση από τον άνθρωπο, όπως απαιτείται στην οδηγία 96/23/ΕΚ(8).
(5) Με την απόφαση 97/252/ΕΚ(9), της Επιτροπής όπως τροποποιήθηκε τελευταία από την απόφαση 1999/52/ΕΚ(10), καταρτίστηκαν προσωρινοί κατάλογοι εγκαταστάσεων τρίτων χωρών από τις οποίες τα κράτη μέλη επιτρέπουν την εισαγωγή γάλακτος ή προϊόντων με βάση το γάλα που προορίζονται για την κατανάλωση από άνθρωπο.
(6) Ορισμένες τρίτες χώρες κοινοποίησαν τροποποιήσεις στους καταλόγους των εγκαταστάσεων που περιλαμβάνονται στην απόφαση 97/252/ΕΚ και για τις οποίες επιχειρήσεις οι χώρες αυτές μπορούν να παράσχουν στην Επιτροπή ικανοποιητικές εγγυήσεις σχετικά με το αν ανταποκρίνονται στις σχετικές υγειονομικές απαιτήσεις της Κοινότητας για τις εξαγωγές προς την Κοινότητα.
(7) Tα κράτη μέλη ενημερώθηκαν σχετικά με αυτές τις τροποποιήσεις με τη διαδικασία που καθορίζεται στο άρθρο 5 της απόφασης 95/408/ΕΚ.
(8) Το Γραφείο Tροφίμων και Κτηνιατρικών Θεμάτων πραγματοποίησε επιθεωρήσεις στις περισσότερες από τις χώρες που περιλαμβάνονται στους καταλόγους αυτούς και επισκέφθηκε αντιπροσωπευτικό δείγμα επιχειρήσεων προκειμένου να επιβεβαιώσει τη συμμόρφωσή τους με τις κοινοτικές απαιτήσεις και την εγκυρότητα των εγγυήσεων που παρείχαν οι αρμόδιες αρχές.
(9) Σύμφωνα με το άρθρο 2 παράγραφος 4 της απόφασης 95/408/ΕΚ, οι επιχειρήσεις των τρίτων χωρών στις οποίες η Επιτροπή δεν έχει ακόμη πραγματοποιήσει επί τόπου ελέγχους αλλά οι οποίες πληρούν όλες τις άλλες προϋποθέσεις του άρθρου 2 παράγραφος 1, μπορούν να συμπεριληφθούν στους καταλόγους. Ωστόσο, οι εισαγωγές από αυτές τις εγκαταστάσεις δεν είναι επιλέξιμες για τους μειωμένους υλικούς ελέγχους.
(10) Σύμφωνα με το άρθρο 5 παράγραφος 4 της απόφασης 95/408/ΕΚ, η Επιτροπή εκδίδει τακτικά τις αποφάσεις που είναι αναγκαίες για την ενημέρωση των καταλόγων εγκαταστάσεων και τις δημοσιεύει στην Επίσημη Εφημερίδα των Ευρωπαϊκών Κοινοτήτων.
(11) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 97/252/ΕΚ αντικαθίσταται από το παράρτημα της παρούσας απόφασης.
Άρθρο 2
Αυτή η απόφαση απευθύνεται στα κράτη μέλη.
Βρυξέλλες, 15 Φεβρουαρίου 2001.

Labels: 0
3
17
5